אנשי בית חב"ד בברלין - גרמניה, קיימו טקס לציון 76 שנה לליל הבדולח, בו נעשו פוגרומים מזוויעים ביהודי גרמניה ואוסטריה, ופרצה באופן רשמי מלחמת העולם השניה - השואה.
בין המשתתפים נראו צעירים מוסלמים, וביניהם ראאד סאלח, גרמני ממוצא פלסטיני, שמתגורר בגרמניה שנים רבות, ומכהן כיו"ר הסיעה הסוציאל-דמוקרטית בבית המחוקקים של ברלין. לאחרונה הפסיד בבחירות למתמודד יהודי.
הטקס התקיים בשכונת נויקלן, בה מתגוררים בצפיפות מוסלמים רבים. יהודים שעברו בשכונה זו כשהם נושאים סממנים חיצונים יהודים, היו זוכים לגילויי אנטישמיות מילוליים ופיזיים. "אין מקום לאנטישמיות באירופה, ובמיוחד בברלין", אמר סאלח. "התופעה לא יכולה להתקיים בחברה הגרמנית לאור מה שהיה בעבר".
גם מייקל גרויס, מראשי ארגון הסטודנטים "קיי ספייס" בעיר, הצטרף לדברים."עבור הגרמנים, נפילת החומות של ברלין התרחשה לפני 25 שנים; עבור יהודים ליל הבדולח התרחש אתמול. והזכוכיות עדיין מנופצות ושוכבות על שפת הרחוב".
"בעוד שבליל הבדולח שרפו הנאצים בתי כנסת, והשכנים לא עשו דבר", אמר הרב טייכטל, ממארגני הטקס, "היום כולם מבינים שאסור שהמצב יחזור, ואחריות השכנים להקים קול צעקה. יהודים, נוצרים ומוסלמים צריכים לחיות יחדיו בשלום, מבלי שבתי כנסת, מסגדים או כנסיות יהיו מטרה לשנאה, להצתה או לחילול".